CELEX: 32014R0114
Language: sk
Date: 2014-02-04 00:00:00
Title: Vykonávacie nariadenie Komisie (EÚ) č. 114/2014 zo 4. februára 2014 o zatriedení určitého tovaru do kombinovanej nomenklatúry

7.2.2014   
            
            
               SK
            
            
               Úradný vestník Európskej únie
            
            
               L 38/22
            
         
      VYKONÁVACIE NARIADENIE KOMISIE (EÚ) č. 114/2014
   zo 4. februára 2014
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení vydanej v súvislosti s tovarom, na ktorý sa vzťahuje toto nariadenie, ktorá nie je v súlade s týmto nariadením, mohol na túto informáciu naďalej odvolávať počas určitého obdobia podľa článku 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, sa možno naďalej odvolávať v súlade s článkom 12 ods. 6 nariadenia (EHS) č. 2913/92 počas obdobia troch mesiacov od dátumu nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. februára 2014
      
         
            Za Komisiu v mene predsedu
         
         Algirdas ŠEMETA
         
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Farebný monitor s displejom z tekutých kryštálov (LCD), s rozmerom uhlopriečky obrazovky približne 54 cm (21 palcov) a s rozmermi (bez stojana) približne 37 × 47 × 7 cm, s týmito parametrami:
                  
                              —
                           
                           
                              rozlíšenie 1 200 × 1 600 pixlov,
                           
                        
                              —
                           
                           
                              pomer strán 3 : 4,
                           
                        
                              —
                           
                           
                              rozstup pixlov 0,270 mm,
                           
                        
                              —
                           
                           
                              horizontálna snímacia frekvencia od 31 do 76 kHz,
                           
                        
                              —
                           
                           
                              vertikálna snímacia frekvencia od 49 do 61 Hz,
                           
                        
                              —
                           
                           
                              najvyšší jas 250 cd/m2, ktorý môže byť kalibrovaný,
                           
                        
                              —
                           
                           
                              najväčší zorný uhol, horizontálny a vertikálny, 170°,
                           
                        
                              —
                           
                           
                              pomer kontrastu 550 : 1,
                           
                        
                              —
                           
                           
                              čas odozvy 30 ms,
                           
                        
                              —
                           
                           
                              zapínacie/vypínacie a ovládacie tlačidlá vrátane voľby kalibračného módu.
                           
                        Je vybavený týmito rozhraniami:
                  
                              —
                           
                           
                              DVI-I,
                           
                        
                              —
                           
                           
                              D-Sub mini,
                           
                        
                              —
                           
                           
                              jedným vstupným USB a dvoma výstupnými USB.
                           
                        Má funkciu otáčania o 90°.
                  Má stojan s mechanizmom naklápania a otáčania a matný (nelesklý) povrch. Môže sa pripevniť aj na stenu.
                  Výrobok vyhovuje normám DICOM (Digital Imaging and Communications in Medicine) vrátane časti 14 a umožňuje používateľovi nastaviť extrémne presné hodnoty gama, jasu a teploty farieb a umožňuje, aby monitor zobrazoval farebné stupne a stupne sivej s presnosťou vyžadovanou pri lekárskej diagnostike.
                  Monitor je určený na použitie v medicínskych systémoch na zobrazovanie rádiografických snímok pre klinickú diagnostiku.
               
               
                  8528 59 31
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 8528, 8528 59 a 8528 59 31.
                  Vzhľadom na jeho objektívne charakteristické vlastnosti, napríklad zhodu s normami DICOM, ktorá používateľovi umožňuje nastaviť extrémne presné hodnoty gama, jasu a teploty farieb a umožňuje, aby monitor zobrazoval farebné stupne a stupne sivej s presnosťou vyžadovanou pri lekárskej diagnostike, je zamýšľané použitie monitora totožné s monitormi používanými v medicínskych systémoch na zobrazovanie rádiografických snímok pre klinickú diagnostiku. Monitor sa nepovažuje za druh používaný výlučne alebo hlavne v systémoch automatického spracovania údajov položky 8471. Zatriedenie do číselného znaku KN 8528 51 00 je preto vylúčené.
                  Keďže monitor je schopný zobraziť signály zo stroja na automatické spracovanie údajov na dostatočnej úrovni potrebnej na jeho praktické využívanie s týmto strojom na spracovanie údajov, považuje sa za schopný na zobrazenie signálov zo strojov na automatické spracovanie údajov na prijateľnej úrovni funkčnosti.
                  Monitor sa preto má zatriediť pod číselný znak KN 8528 59 31 ako ploché panelové displeje schopné zobrazovať signály generované strojmi na automatické spracovanie údajov na prijateľnej úrovni funkčnosti s obrazovkou s technológiou na báze tekutých kryštálov (LCD).